- Oficiálny vlastník Juraj Koval už odvolal šéfku firmy Medical Group
- Sused Pavla Pašku a Juraj Koval sú bývalí spolužiaci
- Medical Group je pripravená rokovať o zrušení zmluvy
BRATISLAVA. Spoločnosť Medical Group, ktorá predala CT prístroj piešťanskej nemocnici, má stále blízko k šéfovi parlamentu Pavlovi Paškovi, ktorý ju v minulosti ovládal.
Teraz ho s ňou spája jej ďalší bývalý majiteľ a Paškov sused z košického mestského parku Dušan Mach.
Banskobystrický advokát Juraj Koval, ktorý je teraz oficiálnym vlastníkom Medical Group, SME potvrdil, že sa s Machom pozná. Ten ju kúpil po Paškovi.
"Sme bývalí spolužiaci z práva," povedal Koval.
Odmietol však, že by ich spájalo niečo viac. Zároveň potvrdil, že zmluvu s nemocnicou v Piešťanoch na dodávku prístroja za 1,6 milióna eur sa pokúsi vypovedať.
"Musíme sa nejako dohodnúť na ukončení."
Známosti
Právnik Mach podľa zistení opozičného poslanca Daniela Lipšica firmu mesiac po kúpe v roku 2008 predal spoločnosti Agel českého miliardára Tomáša Chreneka, ktorý podniká v zdravotníctve.
V roku 2011 Agel predal Medical Group späť Machovi a ten Kovalovi, ktorý sa zdravotníctvu dovtedy nevenoval. Známy je ako šéf hokejového klubu HC'05 Banská Bystrica.